**El Al** (hebr. אל על‎; doslova: *k oblohe*; vystupuje pod značkou: *ELאלALעל*; angl. *El Al Israel Airlines Ltd.*) je izraelský národný letecký dopravca so sídlom na Letisku Bena Guriona v Tel Avive, ktoré je zároveň hlavnou základňou spoločnosti. 

El Al je jedinou komerčnou leteckou spoločnosťou na svete, ktorá svoje lietadlá vybavuje protiraketovým obranným systémom na ochranu pred raketami zem-vzduch. El Al je všeobecne uznávaný ako najbezpečnejší zo svetových leteckých dopravcov, keďže mnohokrát vďaka svojim prísnym bezpečnostným opatreniam zabránil pokusom o únos lietadla a teroristickým útokom. Iba jeden let El Al bol unesený, ale tento incident sa zaobišiel bez strát na životoch.

Spoločnosť ponúka na svojich letoch iba kóšer stravu a počas židovského šabatu alebo náboženských sviatkov neprepravuje cestujúcich.

História
--------

Lockheed L-149 Constellation El Al počas letu, 1951
Inauguračný let zo Ženevy do Tel Avivu sa uskutočnil 28. septembra 1948 lietadlom Douglas C-54 Skymaster (4X-ACA) pre prezidenta Izraela Chajima Weizmanna. Začiatkom roka 1949 sa flotila spoločnosti rozšírila o ďalšie dve lietadlá C-54 (4X-ACC, 4X-ACD). V júli 1949 El Al otvoril prvú pravidelnú linku, Tel Aviv – Paríž, pričom ešte do konca roka boli pravidelnými linkami spojené mestá Rím, Zürich a Londýn. V roku 1950 pribudli do flotily nákladné lietadlá Curtiss C-46 Commando (4X-ACE, 4X-ACF) a ďalšie tri C-54 (4X-ADB, -ADC, -ADN). Dňa 18. júna 1950 bola otvorená pravidelná linka z Tel Avivu cez Rím, Paríž, Shannon a Gander do New Yorku. Ešte v tom istom roku boli otvorené linky do Istanbulu, Viedne, Atén a Johannesburgu. Sieť liniek zostala nezmenená do roku 1956. V roku 1951 bolo do prevádzky uvedené lietadlo Douglas DC-3 (4X-ATA), ktoré sa používalo na linkách do Nikózie a Istanbulu. Namiesto zastarávajúcich C-54 boli zakúpené nové lietadlá typu Lockheed Constellation (4X-AKA, -AKB, -AKC). Prvý bol uvedený do prevádzky v decembri 1950, pričom štvrtý stroj (4X-AKD) pribudol do flotily v roku 1954. Za zostrelený L-149 Constellation (4X-AKC) v júli 1955 bol zakúpený náhradný (4X-AKE). V roku 1956 El Al otvoril linky do Bruselu a Amsterdamu. Starnúce Constellationy boli hlavným dôvodom nákupu nových lietadiel typu Bristol Britannia v roku 1957 (4X-AGA, -AGB, -AGC). Technické parametre týchto lietadiel umožnili otvorenie priamych liniek z Londýna do New Yorku. V ďalších rokoch sa počet lietadiel Britannia zvýšil na päť (4X-AGD, -AGE). V roku 1958 došlo k otvoreniu liniek do Kolína nad Rýnom a Mníchova a o rok neskôr do Teheránu. Prevádzka linky do Teheránu bol zastavená až v roku 1979.

Boeing 747-258B (4X-AXA) El Al pristáva na letisku v Zürichu, júl 1983
Boeing 707-458 (4X-ATA) El Al na letisku Heathrow v Londýne, 2. september 1963. V roku 1968 bolo toto lietadlo unesené do Alžírska
Spoločnosť El Al vstúpila do prúdovej éry v roku 1961, kedy začala prevádzkovať typ Boeing 707 (4X-ATA), čo jej umožnilo lietať priamo z Tel Avivu do New Yorku. Počas 28 rokov služby Boeingu 707 u El Al sa vo farbách dopravcu vystriedalo celkovo 18 lietadiel tohto typu a štyri menšie Boeingy 720. V roku 1963 El Al otvoril linku do Frankfurtu a o rok neskôr do Kodane. V roku 1968 pribudli linky do Ženevy, Nice a Bukurešti. V 70. rokoch začal El Al prevádzkovať linky do Montrealu a Marseille. V roku 1971 pribudlo do flotily prvé širokotrupé dopravné lietadlo Boeing 747-200 (4X-AXA). Šesť dní po jeho dodaní, 8. júna, bol nasadený na pravidelnú priamu linku do New Yorku. V roku 1977 pribudla linka do Lisabonu a o dva roky neskôr do Miami. Vďaka podpisu mierovej zmluvy s Egyptom v Camp Davide bola v roku 1980 otvorená linka do Káhiry. V roku 1981 sa letecká sieť rozšírila do Bostonu a o dva roky neskôr do Chicaga a Los Angeles. V roku 1985 pribudla linka do Manchestru a o rok neskôr do Toronta. V 80. rokoch El Al tiež zakúpil lietadlá Boeing 737-200 (4X-ABN, -ABO), Boeing 757-200 (4X -EBL, -EBM, -EBR, -EBS, -EBT, -EBU, -EBV), Boeing 767-200 (4X-EAA, -EAB) a Boeing 767-200ER (4X-EAC, -EAD). V roku 1989 El Al otvoril linky do Budapešti, Varšavy a Štokholmu. Dňa 25. júna 1991 El Al otvoril pravidelnú linku LY521 do Prahy lietadlom Boeing 757-200 (4X-EBR). K ďalšiemu rozšíreniu liniek do východnej Európy došlo v rokoch 1992 (Moskva, Petrohrad) a 1993 (Sofia). Helsinki a Lipsko pribudli do siete liniek El Al v roku 1994.

Ako národný dopravca mal El Al významnú úlohu v izraelských humanitárnych záchranných prácach, keď boli leteckým mostom prepravovaní Židia z Etiópie, Jemenu a ďalších krajín, kde boli ich životy v ohrození. El Al je držiteľom svetového rekordu pre najviac prepravených cestujúcich počas komerčného letu, ktorý dosiahol počas operácie Šalamún, kedy prepravoval židovských utečencov z Etiópie. Pri tejto operácii bolo Boeingom 747 El Al prepravených 1 122 cestujúcich, čo je svetový rekord v preprave jedným lietadlom. V októbri 1992 El Al otvoril prvú pravidelnú linku na Ďaleký východ, do Pekingu. V roku 1993 nasledovali Bombaj a Bangkok, v roku 1994 Hongkong a o rok neskôr Dillí a Soul. V lete 1994 pristáli na Letisku Bena Guriona prvé dva Boeingy 747-400 (4X-ELA, -ELB). V júni toho istého roku pribudlo do flotily tretie lietadlo tohto typu.

Prvý Boeing 777 bol do flotily El Al zaradený v marci 2000. Od roku 2003 prebiehala dlho odkladaná privatizácia spoločnosti. V roku 2013 El Al predstavil novú dcérsku spoločnosť, nízkonákladového dopravcu Up, ktorý začal lietať v roku 2014 do piatich destinácií v Európe (do Berlína, Budapešti, Kyjeva, Larnaky a Prahy).

El Al vybavuje od roku 2015 niektoré svoje lietadlá protiraketovým obranným systémom C-MUSIC firmy Elbit Systems. V októbri 2018 ukončila dcérska spoločnosť Up svoju činnosť a zlúčila sa s El Al.

Destinácie
----------

Pohľad na Letisko Bena Guriona v Tel Avive z Boeingu 737-800 El Al
El Al v súčasnosti lieta do 42 pravidelných a sezónnych destinácii v Európe, Ázii, Afrike a Severnej Amerike.

### Codeshare

El Al má tzv. codeshare dohodu a v súčasnosti prevádzkuje spoločné lety so spoločnosťami:

* Aerolíneas Argentinas
* Aeroméxico
* Air China
* Air Serbia
* Alaska Airlines
* American Airlines
* Ethiopian Airlines
* Hong Kong Airlines
* Iberia
* jetBlue
* LATAM Brasil
* LOT
* Qantas
* Sibir
* Swiss International Air Lines
* TAP Air Portugal
* Thai Airways
* Vietnam Airlines

Flotila
-------

Turistická trieda na palube Boeingu 737-800 spoločnosti El Al
Kóšer občerstvenie podávané v turistickej triede počas letu Paríž-Charles de Gaulle – Tel Aviv
### Súčasná flotila

Flotila El Al pozostávala v novembri 2019 z nasledujúcich lietadiel:


Flotila El Al| Lietadlo | V prevádzke | Fotografia | Objednávky | Počet sedadiel | Poznámky |
| --- | --- | --- | --- | --- | --- |
| F | C | P | Y | Spolu |
| Boeing 737-800 | 13 |  | 3 | — | 16 | — | 150 | 166 |  |
| 2 | — | — | — | 189 | 189 | Prevádzkované pre dcérsku spoločnosť Sun d'Or. |
| Boeing 737-900ER | 8 |  | — | — | 16 | — | 156 | 172 |  |
| Boeing 777-200ER | 6 |  | — | 6 | 35 | 34 | 204 | 279 |  |
| Boeing 787-8 | 2 |  | 2 | — | 20 | 35 | 183 | 238 | Dodávky lietadiel začali v novembri 2019. |
| Boeing 787-9 | 12 |  | — | — | 32 | 28 | 222 | 282 |  |
| Spolu | 43 |  | 5 |  |

Referencie
----------

1. ↑   *El Al secure because it must be* [online]. edition.cnn.com, [cit. 2020-01-06]. Dostupné online.
2. ↑   *The Safest Airline* [online]. cbsnews.com, [cit. 2020-01-06]. Dostupné online.
3. ↑   *USATODAY.com - Unfriendly skies are no match for El Al* [online]. usatoday30.usatoday.com, [cit. 2020-01-06]. Dostupné online.
4. ↑  By William A. Orme Jr.. *El Al at a Turning Point; A Mirror of Israel's Divisions Prepares to Go 49% Public* [online]. nytimes.com, [cit. 2020-01-06]. Dostupné online.
5. ↑   *Another report of non-kosher food on El Al plane* [online]. jpost.com, [cit. 2020-01-06]. Dostupné online.
6. ↑   *El Al* [online]. centreforaviation.com, [cit. 2020-01-06]. Dostupné online.
7. ↑   *Aerolineas Argentinas / El Al begins codeshare partnership from Sep 2017* [online]. 22 September 2017, [cit. 2017-09-22]. Dostupné online.
8. ↑   *Aerolíneas Argentinas y El Al Israel Airlines anuncian acuerdo de código compartido* [online]. Aerolineas Argentinas S.A. [cit. 2017-09-22]. Dostupné online.
9. ↑   *AEROMEXICO AND EL AL ISRAEL AIRLINES SIGN A CODE SHARE AGREEMENT* [online]. August 2, 2017. Dostupné online.
10. ↑   El Al / Alaska Airlines begins codeshare partnership from May 2019. *Routesonline*. Dostupné online [cit. 2019-05-14].
11. ↑   *Hong Kong Airlines and EL AL Israel Airlines announce reciprocal codeshare agreement* [online].. Dostupné online.
12. ↑   *El Al / LOT Polish Airlines begins codeshare service from late-Dec 2018* [online].. Dostupné online.
13. ↑   El Al / Qantas codeshare partnership begins in Sep 2017. *Routesonline*, 7 September 2017. Dostupné online [cit. 2017-09-07].
14. ↑   El Al / TAP Air Portugal begins codeshare service from Oct 2017. *Routesonline*, 10 November 2017. Dostupné online [cit. 2017-11-10].
15. ↑   El Al / THAI expands codeshare service from Oct 2017. *Routesonline*, 4 October 2017. Dostupné online [cit. 2017-10-05].
16. ↑   El Al / Vietnam Airlines begins codeshare partnership from Nov 2018. *Routesonline*, 12 November 2018. Dostupné online [cit. 2018-11-12].
17. ↑   *Our Fleet* [online]. elal.com, [cit. 2020-01-06]. Dostupné online.
18. ↑   *El Al agrees to lease another three 737-800s* [online]. flightglobal.com, [cit. 2020-01-07]. Dostupné online.
19. ↑   *Boeing 777 seating map, El Al website* [online].. Dostupné online. Archivované 2017-03-14 z originálu.
20. ↑   *Rolls-Royce and El Al sign 787 Trent 1000 service deal* [online]. Flightglobal.com, [cit. 2017-01-16]. Dostupné online.
21. ↑  KAMINSKI-MORROW, David. *El Al shifts 787 fleet further towards -9 variant* [online]. November 21, 2018. Dostupné online.
22. ↑   *El Al outlines 787-8 network from Nov 2019* [online]. routesonline.com, 24 March 2019. Dostupné online.
23. ↑   *787 Program 2018 Look Ahead* [online]. December 30, 2017. Dostupné online.
24. ↑  HEMMERDINGER, Jon. *Rolls-Royce and El Al sign 787 Trent 1000 service deal* [online]. March 21, 2016. Dostupné online.

Iné projekty
------------

Commons
* Spolupracuj na Commons Commons ponúka multimediálne súbory na tému **El Al**

Externé odkazy
--------------

* Oficiálna stránka


|  |  |
| --- | --- |
| Portal | Portál letectvo |